BLF-bankrekening gevries ná grondgryp-interdikAndile Mngxitama, president van die BLF. Foto: ANA. Die sakeorganisasie Sakeliga het Black First Land First (BLF) se bankrekening laat vries nadat die BLF in gebreke gebly het om ŉ kostebevel wat in Desember verlede jaar teen hulle gemaak is, na te kom. Die kostebevel spruit uit ŉ interdik wat aan Sakeliga toegestaan is, toe die hooggeregshof in Pretoria die BLF en sy leiers Andile Mngxitama en Zanele Lwana verbied het om die publiek tot grondgrype aan te hits. “Sakeliga beoog om R68 000 se regskostes van BLF te verhaal en sal die gelde aanwend ter finansiering van Grondgryp911. Grondgryp911 is ŉ platform om grondbesettings te help stuit. Dit bemagtig grondeienaars met inligting, regshulp, en eiendomsrekords vanaf die landmeter-generaal, ten einde voor te berei of op te tree teen onwettige grondbesetters,” sê Piet le Roux, uitvoerende hoof van Sakeliga. Le Roux sê dit is belangrik dat ekstremistiese, randorganisasies soos BLF nie toegelaat word om sakebelange, persoonlike belange of die openbare belang met kriminele optrede te skaad nie. “Aanhitsing tot grondbesettings is kriminele gedrag en sou – as dit eenmaal posvat – ŉ rampspoedige uitkringeffek hê. Daarom behoort sulke gedrag in die kiem gesmoor te word. Ons neem kennis dat die BLF blykbaar hierdie geld wou gebruik om vir die verkiesing van 2019 te registreer, maar gaan nie afsien van ons verhaling van die koste nie. As BLF hom van kriminele gedrag weerhou het, het hy nie nou hierdie geld verloor nie.”